
	Bucureşti, 

Nr. 21/68/14.03.2006 

	
	
	


R  A  P  O  R  T    S U P L I M E N T A R
asupra proiectului de Lege pentru modificarea art. 5 din Legea nr. 82/1992 privind rezervele de stat, Camera Deputaţilor fiind Cameră decizională

În conformitate cu prevederile art. 70 din Regulamentul Camerei Deputaţilor, republicat, Comisia pentru politică economică, reformă şi privatizare a fost sesizată în fond, în vederea reexaminării şi depunerii unui nou raport, cu proiectul de Lege pentru modificarea art. 5 din Legea nr. 82/1992 privind rezervele de stat, trimis cu adresa nr. PLx 673/2005 din 13.03.2006.
In data de 14 februarie 2006 Comisia pentru politică economică, reformă şi privatizare a dezbătut proiectul de lege şi a hotărât cu 14 voturi pentru, 5 voturi împotrivă şi 3 abţineri să propună plenului Camerei Deputaţilor respingerea proiectului de Lege pentru modificarea art. 5 din Legea nr. 82/1992 privind rezervele de stat, trimis cu adresa nr. PLx 673/21.12.2005. Votul comisiei a fost dat în favoarea propunerii domnului deputat Bogdan Pascu, de respingere a proiectului de lege, care a avut ca motivaţie faptul că prin iniţiativa domnului deputat Marian Hoinaru, asistăm la subordonarea activităţii ANRS faţă de Ministerul Agriculturii, Pădurilor şi Dezvoltării Rurale, deşi ANRS este organ de specialitate al Administraţiei Publice Centrale, aflat în subordinea Guvernului şi în directa coordonare a Primului-ministru; de asemenea,  produsele de rezervă de stat trebuie să rămână încredinţate ANRS în vederea administrării şi gestionării şi nu Ministrului Agriculturii, Pădurilor şi Dezvoltării Rurale; în plus, pe lângă produsele agricole, programele cuprind o gamă largă de produse metalurgice, petroliere, chimice pentru care Ministerul Agriculturii, Pădurilor şi Dezvoltării Rurale nu are nici o abilitate legală.

In şedinţa Camerei Deputaţilor din data de 9 martie 2006, iniţiatorul propunerii legislative, domnul deputat Marian Hoinaru a cerut retrimiterea la comisie, pentru o nouă dezbatere, având în vedere că iniţiativa a primit avize favorabile de la comisiile avizatoare iar guvernul a avut un punct de vedere favorabil. Plenul Camerei Deputaţilor a decis retrimiterea la comisie pentru elaborarea unui nou raport cu privire la proiectul de lege.

 La întocmirea raportului suplimentar, Comisia a avut în vedere: 1)  avizul favorabil nr. 698/16.01.2006 al Comisiei pentru buget, finanţe şi bănci; 2) avizul favorabil nr. PLx 673/15.02.2005 al Comisiei juridice, de disciplină şi imunităţi; 3) avizul favorabil nr. 24/51/14.02.2006 al Comisiei pentru agricultură, silvicultură, industrie alimentară şi servicii specifice;  4) avizul  favorabil  nr. 816/04.07.2005 al Consiliului Legislativ şi s-a ţinut cont de recomandările făcute de consiliu; 5) punctul de vedere favorabil al Guvernului cu privire la iniţiativa legislativă.

Proiectul de lege are ca obiect de reglementare modificarea literei c) a art. 5 din Legea nr. 82/1992 privind rezervele de stat, republicată, cu modificările şi completările ulterioare.


La dezbaterea proiectului de lege au participat, în conformitate cu art. 54 şi 55 din Regulamentul Camerei Deputaţilor, republicat, reprezentanţii: Ministerului Agriculturii, Pădurilor şi Dezvoltării Rurale: domnul Dănuţ Apetrei – secretar de stat; Administraţiei Naţionale a Rezervelor de Stat: domnul Sorin Vicol – preşedinte şi domnul Adrian Gurău – director general; Ministerului Finanţelor Publice: domnul Gabriel Cârnu – expert. 

Potrivit prevederilor art. 61 din Regulamentul Camerei Deputaţilor, republicat, membrii Comisiei au reexaminat acest proiect de lege în şedinţa din data de 14 martie 2006.
       Proiectul de lege face parte din categoria legilor ordinare, potrivit prevederilor art. 73 alin. (1) din Constituţia României, republicată.

           La lucrările comisiei au fost prezenţi 24 deputaţi, din totalul de 24 membri ai comisiei.


Raportul comisiei a fost adoptat cu  22 de voturi pentru şi 2 abţineri din voturile celor prezenţi ( 24 de voturi).

Proiectul de lege a fost adoptat de Senat în şedinţa din 15 decembrie 2005.

       În şedinţa din data de 14 martie 2006 membri Comisiei pentru politică economică, reformă şi privatizare şi-au menţinut punctul de vedere iniţial, reflectat în Raportul comisiei din 14 februarie 2006, deoarece consideră că prin acest proiect de lege se extinde birocraţia,  procesul de împrospătare a rezervei de stat realizându-se, în prezent, după normative clare, stabilite prin Hotărâri ale Guvernului României.
       În urma reexaminării, Comisia pentru politică economică, reformă şi privatizare a hotărât cu 22 de voturi pentru şi 2 abţineri să propună spre dezbatere şi adoptare Plenului Camerei Deputaţilor respingerea  proiectului de Lege pentru modificarea art. 5 din Legea nr. 82/1992 privind rezervele de stat.

 CAMEREI  DEPUTAŢILOR


Vă înaintăm, alăturat, RAPORTUL SUPLIMENTAR asupra proiectului de Lege pentru modificarea art. 5 din Legea nr. 82/1992 privind rezervele de stat, Camera Deputaţilor fiind  Cameră decizională.

In raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

MIHAI  TUDOSE

